AWB-lid beweer betrokkenheid by Griekwastad-moorde en ander plaasaanvalle | Maroela Media
De Wet (37), wat tans in aanhouding is, het uit die Kimberley-tronk eksklusief aan die Diamond Field Advertiser-koerant beweer sy het 'n rol gespeel in die moorde. Deon Steenkamp (44), sy vrou Christel (43) en dogter Marthella (14) is op 6 April 2012 op hul plaas Naauwhoek vermoor.
Sy het Woensdag beweer sy was teenwoordig tydens die aanval en kan selfs Deon se laaste woorde onthou. Sy het haar rol in die uitvoering van die aanval verduidelik en gesê 'n bedrag van R100 000 is aangebied vir die moorde.
Sy beweer drie mans was deel van die bende. Sy voer aan die eienaar van 'n veiligheidsmaatskappy was die meesterbrein van die aanval. Sy beweer hy is verantwoordelik vir 'n reeks plaasmoorde om boere en hul gesinne in vrees te laat lewe sodat hulle van sy maatskappy se dienste gebruik sal maak, en om rassehaat aan te wakker.
De Wet het Woensdag met die tiener, wat van die gesin se moorde aangekla word, se verdedigingspan vergader. Sy het 'n verklaring aan hulle oorhandig wat glo in die verhoor gebruik gaan word. Sy het ook 'n beëdigde verklaring by die polisie afgelê.
Sy beweer die Steenkamp-moorde was nie die eerste plaasaanval waarby sy betrokke was nie. Weens 'n tydbeperking kon sy egter nie besonderhede van ander plaasaanvalle verskaf nie.
De Wet het in detail die Steenkamp-moorde beskryf. Klik hier om meer te lees. Sy sê die gesin was geskok om te sien dat dit witmense is wat hulle vermoor. Deon se laaste woorde was glo: "Here, vergewe hulle."
Sy voer aan hulle het doelbewus nie die Steenkamps se tienerseun, Don, geskiet nie. Sy het nie hieroor verdere besonderhede verskaf nie.
Sy het glo besluit om na vore te kom omdat haar gewete haar pla en dat die tienerseun, wat van die moorde beskuldig word, onskuldig is.
De Wet is op 29 Mei 2012 in hegtenis geneem op 40 aanklagte, waaronder hoogverraad, terrorisme en die besit van ammunisie en plofstof. Al die aanklagte is teen haar laat vaar buiten die besit van ammunisie en plofstof. Sy verskyn 28 November weer in verband met die aanklag in die hof. Sy beweer die ammunisie en plofstof behoort aan een van die mans wat 'n lid was van die bende.
Sy vrees selfs in die tronk vir haar lewe, aangesien die bende haar glo wil vermoor om haar "stilswye te verseker". Sy was glo op 27 April 2012 'n slagoffer van 'n plaasaanval. Sy het dit oorleef en hou vol dit was 'n poging om haar ná die Steenkamp-moorde te vermoor.
Sy beweer sy is al vandat sy 15 jaar oud was by die AWB betrokke en dat sy by hulle opleiding ontvang het.
Stoffel de Jager, prokureur vir die verdediging in die moordverhoor, het Woensdag bevestig dat hulle met 'n getuie by die Kimberley-gevangenis vergader het, maar wou nie verder kommentaar lewer nie.
Nee… Ek glo nie die een nie.
Ek weet ook nie so mooi nie. Maar as dit wel so is, dan weet ek nie wat my die kwaadste maak nie…Die plaasmoorde of hierdie geval waar mense so kan opstaan teen hulle eie mense. DIS NOU VIR JOU HOOGVERRAAD.
As sy skuldig is… sit die GEMORS voor 'n vuurpeleton en skiet haar dood asb.
Sy en haar trawante is die naam BLANKE nie werd nie !!
N onskuldige seun het as gevolg van hulle n traumatiese tyd deur gegaan, en nog steeds….ek hoop geregtigheid sal nou seevier
EK KAN DIT NIE GLO NIE,EK VOLG DIE SAAK AL VAN DIE BEGIN AF EN EK KRY SOMER HOEDERVLEIS TOE EK DIE LEES!!!EKS REGTG GESKOK